b'\n_START_ARTICLE_\nMilan Bandi\xc4\x87\n_START_SECTION_\nMladost\n_START_PARAGRAPH_\nRo\xc4\x91en je u zaseoku Bandi\xc4\x87a Brig, Cerov Dolac, Donji Mami\xc4\x87i, op\xc4\x87ina Grude. Otac mu je umro s 58 godina._NEWLINE_Bio je ministrant kod fra Blage Brki\xc4\x87a u selu Ru\xc5\xbei\xc4\x87ima. Nakon osnovne i srednje \xc5\xa1kole u Grudama, dobio je studentski kredit i oti\xc5\xa1ao na studij u Zagreb. Diplomirao je na Fakultetu politi\xc4\x8dkih znanosti Sveu\xc4\x8dili\xc5\xa1ta u Zagrebu. Uz u\xc4\x8denje \xc4\x8dekao ga je i naporan fizi\xc4\x8dki rad. Radio je na istovaru \xc5\xa1e\xc4\x87era i ugljena te \xc5\xbebukanju pro\xc4\x8delja gradskih zgrada. Zarada je bila solidna i to mu je omogu\xc4\x87ilo namaknuti novaca kako bi mogao vra\xc4\x87ati studentski kredit. Tih studenskih dana upoznao je i svoju budu\xc4\x87u suprugu Vesnu na plesu u Studenskom centru. U tom \xc4\x87e se braku kasnije roditi i k\xc4\x87erka Ana Marija._NEWLINE_Po zavr\xc5\xa1etku fakultetskog \xc5\xa1kolovanja odslu\xc5\xbeio je vojni rok te se zaposlio u zagreba\xc4\x8dkom Ledu. U samom po\xc4\x8detku fakultetska diploma nije mu odve\xc4\x87 pomogla dobiti bolje radno mjesto te je prvi Bandi\xc4\x87ev posao bio rad u hladnja\xc4\x8di na -25\xc2\xb0C. Nakon \xc5\xa1est mjeseci uspio je dobiti radno mjesto u uredu.\n_START_SECTION_\nPoliti\xc4\x8dka karijera\n_START_PARAGRAPH_\nU Ledu je radio do 1983. godine kada se kao stru\xc4\x8dno-politi\xc4\x8dki radnik za ONO i DSZ zaposlio u Op\xc4\x87inskom komitetu SKH Pe\xc5\xa1\xc4\x8denica. Nije odve\xc4\x87 volio boraviti u uredu te je \xc4\x8desto bio me\xc4\x91u ljudima, kolokvijalno re\xc4\x8deno, na terenu. Tu je do izra\xc5\xbeaja do\xc5\xa1la njegova mo\xc4\x87 komunikacije s ljudima. Dolaskom vi\xc5\xa1estrana\xc4\x8dja u Hrvatsku i u vrijeme Domovinskog rata, kada je SKH imao najmanju popularnost me\xc4\x91u hrvatskim bira\xc4\x8dima, Bandi\xc4\x87 nije pre\xc5\xa1ao u neku drugu stranku ili iza\xc5\xa1ao iz komunisti\xc4\x8dke partije posipaju\xc4\x87i se pepelom. Naprotiv, ostao je vjeran svojoj stranci i nastavio raditi na Pe\xc5\xa1\xc4\x87enici s vjerom da \xc4\x87e se njegova, sada socijaldemokratska, stranka vratiti kao zna\xc4\x8dajan \xc4\x8dimbenik na hrvatsko politi\xc4\x8dko nebo._NEWLINE_Bandi\xc4\x87eva uzlazna putanja kre\xc4\x87e 1993. kada postaje tajnik gradske organizacije SDP-a, a dvije godine kasnije (1995.) postaje zastupnik u Gradskog skup\xc5\xa1tini grada Zagreba. Godinu dana kasnije (1996.) razveo se od supruge Vesne. S njom \xc4\x87e iznova vjen\xc4\x8dati 2003. godine, a u javnosti \xc4\x87e se pojaviti \xc5\xa1pekulacije da su se razveli samo kako bi Bandi\xc4\x87evi lak\xc5\xa1e kupili stan u kojem su \xc5\xbeivjeli. Da bi istra\xc5\xbeili ove navode novinari Jutarnjeg lista razgovarali su sa sedam stanara koji \xc5\xbeive u zgradi s Bandi\xc4\x87evima i svi su potvrdili da Vesna Bandi\xc4\x87 nikada nije du\xc5\xbee izbivala i stana unato\xc4\x8d razvodu. Upitan za komentar Bandi\xc4\x87 je rekao da susjedi mogu sva\xc5\xa1ta pri\xc4\x8dati._NEWLINE_Godine 1997. postaje predsjednik zagreba\xc4\x8dkog SDP-a. Uz te du\xc5\xbenosti bio je i \xc4\x8dlan u Glavnom odboru SDP-a. Do\xc5\xa1av\xc5\xa1i prvi puta na mjesto gradona\xc4\x8delnika (1997.), Bandi\xc4\x87 je prouzro\xc4\x8dio prvu aferu zaposliv\xc5\xa1i 14 savjetnika \xc5\xa1to je grad Zagreb dodatno ko\xc5\xa1talo oko 150 tisu\xc4\x87a kuna na mjesec. Tri godine kasnije (2000.) na izvanrednim izborima izabran je za gradona\xc4\x8delnika Zagreba, a koalicija kojoj je na bio na \xc4\x8delu na izborima je osvojila 52% glasova._NEWLINE_Od 1995. je vije\xc4\x87nik u Skup\xc5\xa1tini grada Zagreba, a 2000., za vrijeme tre\xc4\x87eg mandata u Gradskoj skup\xc5\xa1tini, izabran je za gradona\xc4\x8delnika \xc5\xa1to ostaje sve do o\xc5\xbeujka 2002. godine, kada daje ostavku radi afere proiza\xc5\xa1le nakon njegovog neuspje\xc5\xa1nog poku\xc5\xa1aja podmi\xc4\x87ivanja policajca koji ga je uhvatio kako vozi pod utjecajem alkohola. Godine 2005. i 2009. je unato\xc4\x8d tome ponovno izabran za gradona\xc4\x8delnika._NEWLINE_Do objave kandidature za predsjednika Hrvatske 5. studenog 2009 bio je \xc4\x8dlan Socijaldemokratske partije Hrvatske (SDP), predsjednik Gradske organizacije SDP-a u Zagrebu i \xc4\x8dlan Glavnog odbora i Predsjedni\xc5\xa1tva stranke. Objavom kandidature automatski je izba\xc4\x8den iz stranke.\n_START_SECTION_\nPrvi gradona\xc4\x8delni\xc4\x8dki mandat 2000.\n_START_PARAGRAPH_\nNa izvanrednim izborima u Zagrebu, kao prvi s liste SDP-a koja je osvojila najvi\xc5\xa1e mandata, 2000. godine postaje zagreba\xc4\x8dki gradona\xc4\x8delnik.\n_START_SECTION_\nDrugi gradona\xc4\x8delni\xc4\x8dki mandat 2001.\n_START_PARAGRAPH_\nGodine 2002. \xc4\x8dini gaf koji \xc4\x87e danima biti udarna tema hrvatskih medija \xe2\x80\x93 prouzrokuje prometnu nezgodu pod utjecajem alkohola \xc5\xa1to \xc4\x87e ga na koncu ko\xc5\xa1tati gradona\xc4\x8delni\xc4\x8dke fotelje. U najkra\xc4\x87im crtama re\xc4\x8dena afera glasi: Bandi\xc4\x87 je svojim vozilom Range Roverom udario u drugi automobil te je bje\xc5\xbeao pred policijom. Policajac koji je vodio zapisnik uskoro je ostao bez posla. Sre\xc4\x87om po policajca ipak je kasnije vra\xc4\x87en na posao. Obrazla\xc5\xbeu\xc4\x87i svoje postupke tim povodom Bandi\xc4\x87 je rekao: "Vra\xc4\x87ao sam se s karmina na kojima sam popio tri-\xc4\x8detiri gemi\xc5\xa1ta, a ina\xc4\x8de je notorno da ne pijem. Pritom sam jeo luk, a nakon te\xc5\xa1kih jela uvijek uzimam osvje\xc5\xbeiva\xc4\x8d daha na bazi alkohola. Ti gemi\xc5\xa1ti nisu utjecali na moju sposobnost vo\xc5\xbenje."\n_START_SECTION_\nTre\xc4\x87i gradona\xc4\x8delni\xc4\x8dki mandat 2005.\n_START_PARAGRAPH_\nSDP sa Bandi\xc4\x87em kao nositeljem liste grada Zagreba osvaja 2005. 40,95% glasova te Bandi\xc4\x87 tako biva izabran tre\xc4\x87i put.\n_START_SECTION_\n\xc4\x8cetvrti gradona\xc4\x8delni\xc4\x8dki mandat 2009.\n_START_PARAGRAPH_\nNa prvim izravnim izborima za gradona\xc4\x8delnika, Bandi\xc4\x87 osvaja jo\xc5\xa1 jedan gradona\xc4\x8delni\xc4\x8dki mandat. Gradski odbor SDP-a ga je jednoglasno izabrao za kandidata. Mandat je dobio u drugom krugu 31. svibnja 2009. u izravnom srazu s Josipom Kregarom, osvojiv\xc5\xa1i 61,84% glasova.\n_START_SECTION_\nPredsjedni\xc4\x8dka kandidatura 2009.\n_START_PARAGRAPH_\nDana 12. srpnja 2009. odr\xc5\xbeani su unutarstrana\xc4\x8dki izbori u SDP-u. Na njima se odlu\xc4\x8divalo o SDP-ovom kandidatu na predstoje\xc4\x87im predsjedni\xc4\x8dkim izborima. Kandidati su bili Ivo Josipovi\xc4\x87 i Ljubo Jur\xc4\x8di\xc4\x87. Josipovi\xc4\x87 je pobijedio u tim predizborima. Bandi\xc4\x87 je bio razo\xc4\x8daran \xc5\xa1to nije mogao biti jedan od kandidata za predizbore. Mjesecima se \xc5\xa1pekuliralo o njegovoj mogu\xc4\x87oj kandidaturi. Njegova samostalna kandidatura mogla je prouzro\xc4\x8diti da bude izba\xc4\x8den iz stranke. Iako se slu\xc5\xbebeno nije bio kandidirao, osvajao je veliki postotak glasova u istra\xc5\xbeivanjima javnog mnijenja._NEWLINE_Dana 4. studenog 2009. zamrznuo je svoje \xc4\x8dlanstvo u SDP-u, a u zoru 5. studenog 2009. objavio je kandidaturu za predsjednika Republike. Istoga dana SDP je medijima poslao \xc5\xa1turo priop\xc4\x87enje u kojemu ka\xc5\xbee kako je Bandi\xc4\x87 objavom kandidature za predsjednika Republike Hrvatske aktivirao automatsku primjenu \xc4\x8dlanka 15. Statuta SDP-a, \xc4\x8dime mu je prestalo \xc4\x8dlanstvo u SDP-u. _NEWLINE_Istoga dana po\xc4\x8dele su se pojavljivati komentari protiv njega koji su njegovu kandidaturu opisivali kao komediju._NEWLINE_Kampanju je vodio pod sloganom "Budu\xc4\x87nost je na\xc5\xa1 posao"._NEWLINE_Tijekom kampanje optu\xc5\xbeivan je od strane novinara i komentatora da izbjegava su\xc4\x8deljavanja sa ostalim kandidatima._NEWLINE_Umjesto jednog su\xc4\x8deljavanja sa protukandidatima Bandi\xc4\x87 je bio na turneji po otocima. I\xc5\xa1ao je po Pagu, Viru, Ugljanu. Na Ugljanu je izjavio:_NEWLINE_ \xe2\x80\x9eSa otoka se stolje\xc4\x87ima odlazilo trbuhom za kruhom. Hrvatska nikad nije dovoljno valorizirala otoke. Treba pozdraviti te\xc5\xbeake ali i poduzetnike koji \xc5\xbeele ulagati u otoke. Nije cilj da se ljudi vrate, nego da do\xc4\x91u \xc5\xbeivjeti i raditi na otoke\xe2\x80\x9d_NEWLINE_ Tako je 10. prosinca 2009. unajmljenom  19-metarskom jahtom obilazio otoke. Novinarima nije htio otkriti iznos najma jahte koji je, po procjenama nekih novinara, iznosio vi\xc5\xa1e od \xc4\x8detiri tisu\xc4\x87e eura._NEWLINE_Nakon Dalmacije krenuo je u turneju po Bosni i Hercegovini. Tijekom posjeta \xc5\xbdep\xc4\x8du do\xc4\x8dekan je sa slikama Franje Tu\xc4\x91mana, Thompsonovom glazbom i hrvatskim zastavama. 16. prosinca do\xc5\xa1ao je u Sarajevo. Tom prigodom se sastao sa predsjednikom HKD "Napredak" Franjom Topi\xc4\x87em te gradona\xc4\x8delnikom Grada Sarajeva Alijom Behmenom s kojima je razgovarao o dosada\xc5\xa1njoj i budu\xc4\x87oj suradnji. Pola\xc5\xbeu\xc4\x87i vijenac na spomenik palim borcima 108. brigade HVO-a u mjestu Dubrave kod Br\xc4\x8dkog izuo je cipele, poskliznuo se, pao u snijeg i puze\xc4\x87i nastavio gurati vijenac prema spomeniku._NEWLINE_17. prosinca obi\xc5\xa1ao je Neum, Ston, Slano, Moko\xc5\xa1icu, Srebreno, Cavtat, \xc4\x86ilipe, Grudu i Dubrovnik. Pritom je napravio gaf smjestiv\xc5\xa1i Neum u Dubrova\xc4\x8dko-neretvansku \xc5\xbeupaniju._NEWLINE_U prvom krugu predsjedni\xc4\x8dkih izbora osvojio je drugo mjesto sa 14,83% glasova._NEWLINE_U izbornoj no\xc4\x87i je rekao kako njegov protukandidat Josipovi\xc4\x87 radi na daljinski upravlja\xc4\x8d Zorana Milanovi\xc4\x87a, \xc5\xa1to je \xc4\x8desto ponavljao u drugom krugu kampanje._NEWLINE_Iako je bila o\xc4\x8dekivana, nije dobio slu\xc5\xbebenu podr\xc5\xa1ku vrha Katoli\xc4\x8dke Crkve. Glavni urednik Glasa Koncila je u kolumni izjavio kako Crkva ne podr\xc5\xbeava niti jednog kandidata. Ipak, pojedini sve\xc4\x87enici su otvoreno podr\xc5\xbeavali Bandi\xc4\x87a. Sam Bandi\xc4\x87 je izjavio da njega sve\xc4\x87enici mahom podr\xc5\xbeavaju. Kardinal Josip Bozani\xc4\x87 je primio Bandi\xc4\x87a \xc5\xa1to je protuma\xc4\x8deno kao njegova neizravna podr\xc5\xa1ka kandidatu. U drugom krugu je izgubio osvojiv\xc5\xa1i 39,74% glasova. Izgubio je u svim \xc5\xbeupanijama osim u Li\xc4\x8dko-Senjskoj. 12. sije\xc4\x8dnja se zahvalio gra\xc4\x91anima na podr\xc5\xa1ci.\n_START_SECTION_\nParlamentarni izbori 2011.\n_START_PARAGRAPH_\nBandi\xc4\x87 je najavio da \xc4\x87e se kandidirati na parlamentarnim izborima u Hrvatskoj 2011. s neovisnom listom koju je nazvao Stijena.\n_START_SECTION_\nKontroverze\n_START_PARAGRAPH_\nUz ime Milana Bandi\xc4\x87a vezale su se brojne kontroverze. Protiv njega je do njegove predsjedni\xc4\x8dke kandidature (studeni 2009) predano preko 250 kaznenih prijava  _NEWLINE_.\n_START_SECTION_\nNezgodni izraz\n_START_PARAGRAPH_\nU Novom listu je 31. srpnja 2005. iza\xc5\xa1ao \xc4\x8dlanak u kojem stoji da je Milan Bandi\xc4\x87, kada je iz autobusa primijetio radnike na ulici kako mu ma\xc5\xa1u, uzviknuo: "Rad osloba\xc4\x91a", \xc5\xa1to je bio moto koncentracijskog logora Auschwitza, i da je nastavio: "Nacisti nisu bili skroz blesavi". Tu izjavu \xc4\x8duo je Hrvoje Kre\xc5\xa1i\xc4\x87, novinar Novoga lista, prilikom svog izlaska iz autobusa. Bandi\xc4\x87 mu je sljede\xc4\x87i dan zaprijetio tu\xc5\xbebom (koju nikad nije pokrenuo) tvrde\xc4\x87i kako je rekao "marksisti", a ne "nacisti". Bandi\xc4\x87evu ina\xc4\x8dicu izjave je potvrdio onda\xc5\xa1nji \xc4\x8dlan Gradskog poglavarstva Davor Jelavi\xc4\x87 koji je bio neposredno do Bandi\xc4\x87a kao i tada\xc5\xa1nji tajnik Gradskoga poglavarstva Vidoje Bulum, dok je izjavu Hrvoja Kre\xc5\xa1i\xc4\x87a potvrdio fotoreporter Novog lista Davor Kova\xc4\x8devi\xc4\x87.  Bandi\xc4\x87 je kasnije izjavio da bi eventualnu od\xc5\xa1tetu donirao Centru Simona Wiesenthala, ali ravnatelj Centra Efraim Zuroff tu ponudu je odbio. Ova kontroverza je ubrzo zamrla, i vi\xc5\xa1e se nije pojavljivala u medijima.\n_START_SECTION_\nSukob s Vlastom Pavi\xc4\x87\n_START_PARAGRAPH_\nStrana\xc4\x8dka kolegica Vlasta Pavi\xc4\x87 ga je optu\xc5\xbeila da joj je 27. travnja 2005.  psovao majku na sjednici Skup\xc5\xa1tine grada Zagreba._NEWLINE_Bandi\xc4\x87ev ispad do\xc5\xbeivio je osudu od feministi\xc4\x8dkih udruga_NEWLINE__NEWLINE_Vrh SDP-a nije pretjerano reagirao na taj ispad._NEWLINE_Sam Bandi\xc4\x87 je porekao da je koristio bilo kakve psovke u toj prigodi. "Ja Boga i mater rabim u sasvim drugom pojmu", bile su njegove rije\xc4\x8di.\n_START_SECTION_\nMaraton Tr\xc4\x8dimo Gospi\n_START_PARAGRAPH_\nU subotu 19. svibnja 2007. Bandi\xc4\x87 je sudjelovao kao jedan od 125 maratonaca u humanitarnom maratonu Tr\xc4\x8dimo Gospi od Gruda do Me\xc4\x91ugorja u Hercegovini, duga\xc4\x8dkom 42 km. Poslije je izbila afera budu\xc4\x87i da se tog istog dana vratio autom u Zagreb na utakmicu. Novinari su utvrdili kako je tim putem morao i\xc4\x87i ve\xc4\x87om brzinom nego \xc5\xa1to je dopu\xc5\xa1teno.\n_START_SECTION_\nRazmjena zemlji\xc5\xa1ta\n_START_PARAGRAPH_\nOd listopada 2007. Bandi\xc4\x87 je pod istragom USKOK-a zbog nekoliko poslova koje je sklopio kao gradona\xc4\x8delnik Zagreba, od kojih je najvi\xc5\xa1e medijske pa\xc5\xbenje privukla razmjena zemlji\xc5\xa1ta na raskri\xc5\xbeju Maksimirske ulice i Avenije Gojka \xc5\xa0u\xc5\xa1ka za zemlji\xc5\xa1te u Sesvetskom Kraljevcu. USKOK ga sumnji\xc4\x8di za sklapanje \xc5\xa1tetnog ugovora temeljem pogre\xc5\xa1ne procjene vrijednosti tih zemlji\xc5\xa1ta. Dvjema tvrtkama s kojima je Bandi\xc4\x87 sklopio ugovor upravljali su neiskusni studenti, \xc5\xa1to je izazvalo dodatne sumnje i interes javnosti.\n_START_SECTION_\nSlu\xc4\x8daj Cvjetni trg\n_START_PARAGRAPH_\nGodine 2006. Bandi\xc4\x87 je najavio preure\xc4\x91enje Cvjetnog trga u Zagrebu. Odabran je projekt arhitekta Borisa Podrecce, a investitor je bio hrvatski poduzetnik Tomislav Horvatin\xc4\x8di\xc4\x87. Projekt je obuhvatio izgradnju trgova\xc4\x8dko-stambenog centra, te ru\xc5\xa1enje dviju povijesnih zgrada na Cvjetnom trgu, kao i skra\xc4\x87enje pje\xc5\xa1a\xc4\x8dke zone u Var\xc5\xa1avskoj ulici radi izgradnje gara\xc5\xbee. Projektu su se usprotivile gra\xc4\x91anske udruge i intelektualci, arhitekti, povjesni\xc4\x8dari umjetnosti, glumci i velik broj istaknutih kulturnih djelatnika u Zagrebu. Udruga Pravo na grad organizirala je prosvjede i skupila 55.000 potpisa protiv projekta, tvrde\xc4\x87i da se pritom uni\xc5\xa1tava Donji grad, tj. povijesna jezgra Zagreba i njena kulturna ba\xc5\xa1tina. Bandi\xc4\x87evim pritiskom na javne gradske slu\xc5\xbebe, izmijenjen je Generalni urbanisti\xc4\x8dki plan grada Zagreba kako bi se mogao izvesti tako veliki zahvat u sredi\xc5\xa1tu grada. U kolovozu 2009. godine sru\xc5\xa1ene su povijesne zgrade: ku\xc4\x87a Granitz te ku\xc4\x87a pjesnika Vladimira Vidri\xc4\x87a na Cvjetnom trgu. Na njihovu je mjestu izgra\xc4\x91en trgova\xc4\x8dki centar.\n_START_SECTION_\nSukob s Mirjanom Hrgom\n_START_PARAGRAPH_\nNedugo nakon predizbornog intervjua danog RTL televiziji u rujnu 2016., mediji su objavili transkript i snimku iz koje se jasno \xc4\x8duje kako Bandi\xc4\x87 verbalno napada novinarku RTL-a Mirjanu Hrgu. Iako to\xc4\x8dan razlog napada nije poznat, iz snimke se mo\xc5\xbee razaznati da se je Bandi\xc4\x87 na Hrgu naljutio zbog pitanja o nedostatku wc papira u zagreba\xc4\x8dkim dje\xc4\x8djim vrti\xc4\x87ima.'